Kegyelem nektek és békesség Istentől, a mi Atyánktól és az Úr Jézus Krisztustól! Ámen  
Jer 6, 16-19  
*Így szól az ÚR: Álljatok ki az utakra, és nézzetek szét, kérdezősködjetek az ősi ösvények után, melyik a jó út, és azon járjatok, akkor nyugalmat találtok lelketeknek! De ők ezt mondták: Nem megyünk! 17Őröket is állítottam föléjük, hogy figyeljenek a kürt szavára. De ők ezt mondták: Nem figyelünk! 18Ezért halljátok, ti, népek, és tudjátok meg, akik egybegyűltetek, hogy milyen sors vár rájuk! 19Halld meg, te, föld! Íme, veszedelmet hozok erre a népre: saját gondolataik gyümölcsét, mert nem figyeltek beszédemre, és tanításomat megvetették.*

Isten igéjére szoruló Gyülekezet!

Amikor a budafoki parókiára költöztünk be meggyűlt a bajom a függönykarnisok felszerelésével. A legtöbb helyen a szokott módon ment a falba való fúrás, azonban akadt néhány falrész, ahol úgy tűnt, hogy esélytelen vagyok megfelelő mélységre fúrni. Próbáltam persze jó darabig, erőt és ütve-fúrást nem kímélve, de csak nem ment a dolog. Kiderült, hogy betonvassal állok szemben ezeken a pontokon, ahová bizony megfelelő eszköz kell, nem fogom se ügyeskedéssel, se fizikai erővel megoldani másként a helyzetet.  
Az életünk, a hitünk útján is sokszor találjuk magunkat hasonló helyzetben. Bajban vagyunk, elakadunk, mert nem a megfelelő eszközhöz nyúlunk és bizony sokszor hiába az elakadás, akkor is makacskodva ragaszkodunk ahhoz, hogy: „De igenis, majd én megoldom a magam módján!”. És csak erőltetjük a haszontalan utat, vagy végül legyintünk: „Majd az idő megoldja”.  
Ezek a lelki elakadások, mély pontok, azonban maguktól nem szoktak megoldódni, mint, ahogy a lyuk se fúródik ki magától. A makacskodás, az elvakult ragaszkodás, a múló idő nem hoz változást! Persze lehet, hogy valaki megcsinálja, megoldja a problémát helyettünk, de ez nem a tétlenségünket igazolja! Az ilyen helyzeteknek inkább tanítania kellene bennünket és vekkeróraként megszólalniuk: „ideje észre venned, hogy változtatnod kell”!   
Az oltár előtti igében megjelenő farizeus is kátyúban van a hitét tekintve. Ő egy dicsőítésre érdemesnek látott, alapvetően tényleg a jóra törekvő ember és mégis a hitében, a szeretetében megtört ember. A probléma, hogy nem tudja letenni a jónak hitt eszközeit, nem tudja felismerni, hogy miben kellene a változás és bizony így, igazi megtérés nélkül, nem fog kijutni a kátyúból. Nem tudjuk, talán boldogan eldagonyázik a sárban, talán érzi belül, a külsőségek mögött, hogy valami nincs rendben, nem tudja elengedni a saját igazát, a saját jónak hitt eszközeit. Mellette pedig ott áll a vámszedő, akinek tényleg mélyen van az élete, valószínűleg sokkal több bűn terheli, mint a farizeust, de mivel hajlandó elengedni az emberi konokságot, büszkeséget és önhittséget és, így valóban meghallja az Isten igéjét, képessé válik bűnbocsánatot remélő bűnösként ott állni és így felvenni azt az eszközt, amit az Úr ad neki, mégpedig a békességet hozó kegyelmet.

Biztos, hogy sokan vannak ma is itt, akik megfáradtak, akik kétségbe esettek, akik sérelmekkel és haraggal terheltek, vagy éppen fizikai betegségtől szenvednek. Biztos vagyok benne, hogy nem látjuk még mi se egymáson, hogy mi minden van ott a másik életében, ami nehezíti az útját, vagy éppen már majdhogy nem földre is kényszerítette. Bár nem ez ma az ige központi tartalma, de mégis érinti a témáját: kérlek benneteket testvérek, hogy beszélgessetek egymással, úgy igazán odafigyelve és meghallgatva egymást!  
Ha meghallgatjátok egymást, nem belebeszélve, hanem tényleg csak hallgatva a másikat, akkor tudunk elindulni abban, hogy nem emberi okoskodással, eszközökkel fordulunk egymáshoz, hanem megoldásként Isten előtti könyörgéssel, testvéri imádsággal hordozni kezdjük egymást és megoldásként valóban egyedül az Úr kegyelmére fogunk tekinteni a magunk és a másik ember számára is.  
Van egy egyszerű kis példatörténet, amit megosztanék itt. Egy édesapa sokszor látta boldogtalannak, nehézségekkel küszködőnek a gyermekét. Próbált hát neki mindent megadni, ami csak segítségére lehet, hogy boldoguljon az életben. A nagy gondoskodás ellenére azonban megromlott a viszonyuk, eltávolodtak egymástól és csak akkor kezdték újra szorosabban tartani a kapcsolatot, mikor ez az apa megbetegedett. Ahogy beszélgettek végül az apa megkérdezte a gyermekét, hogy miért nem tudott sohase igazán örülni, miért nem látta, hogy ő mindent megadott neki, hogy boldoguljon. A gyermek erre minden meghökkenés nélkül válaszolta: Rengeteg mindent adtál, de sosem hallgattál meg és így sosem tudtad, hogy mi az amivel segíteni tudnál, így pedig semmilyen ajándék sem volt valóban nekem szánt.

És ez hányszor jelenik meg valóban az életünkben? Adunk, de valójában nem azt, amit adhatnánk, amire valóban szükség van. Meg van a jó szándék, a jóra törekvés, de csak a saját akaratunk szerint. De nem csak mások felé, önmagunk felé is így viselkedünk. Ragasztgatnánk, kalapálnánk és hegesztenénk a hitünket, a lelki életünket, hogy rendbe legyen, hogy „jól működjön”, de ezeken a mekk-eleki megoldásokon, az emberi akaratunkon nagyon nehezen tudunk túllépni.   
Kérdezd meg magadtól: Te hallod Istent? Te meghallgatod Őt? Vagy csak elhatározod, hogy mit kellene tenned, milyennek kellene lenned?   
Az igéjére, az Ő élő és éltető szavára, szeretetére vágyakozol, vagy te is csak hordod elé a szívedben az áldozataidat, a szavaiddal és a tetteiddel, a sok hű-hót semmiért, amire Ő a végén csak annyit tud mondani, hogy „Szép-szép, de mikor hallottad tőlem, hogy én ezt várom el tőled?”.  
Könnyedén válunk mi is farizeusokká, akik elhiszik, hogy minden rendben, hogy jó úton vannak, mert a vélt kötelességüket már teljesítették. Még ha némi alázattal is, de döngetjük mi is a mellünket, hogy „No, én mindent megtettem a gyülekezetért, Krisztus egyházáért, nem úgy mint mások!”, és közben csodálkozunk, hogy valahogy mégsem teljes az életünk. Észre se vesszük, de belevisszük magunkat egy lelki mókuskerékbe, ahol egyre többet és többet akarunk teljesíteni, miközben a mi mennyei Atyánk csak annyit kér: „Tedd le nálam a fájdalmaid, a bűneid és fogadd el az én békességet adó kegyelmemet!”. Ahogy alapigénkben is megszólal az intés: „*Így szól az ÚR: Álljatok ki az utakra, és nézzetek szét, kérdezősködjetek az ősi ösvények után, melyik a jó út, és azon járjatok, akkor nyugalmat találtok lelketeknek! De ők ezt mondták: Nem megyünk!”*.  
Isten utat mutat, az örök élet békességének, a megváltott élet útját, de mi keresztények is, már 2000 éve lassan, ugyanazt válaszoljuk, mint a Jeremiás próféta korában élő emberek: *„Nem megyünk!”*, „*Nem figyelünk!*. Inkább küzdünk, kesergünk, hinni kezdünk a farkas törvények igazságában és maradunk a béka feneke alatt. Isten pedig egészen pontosan elmondja neked is, hogy hova vezet az, ha így élsz: „*19Halld meg, te, föld! Íme, veszedelmet hozok erre a népre: saját gondolataik gyümölcsét, mert nem figyeltek beszédemre, és tanításomat megvetették.”*.  
Tehát ne legyen félreértés, nem külön büntetéssel elnáspángol, amiért nem figyeltél rá. Nem ezt mondja itt sem az ige! Hanem azt, hogy a büntetés az, hogy hagyja, hogy az történjen, amit az ember akar, amit te akarsz. Pusztítasz és felelőtlenül visszaélsz a teremtett világ kincseivel, tessék itt a következménye, amit te magad okoztál. Viszályt szítasz és haraggal támadod a melletted élőt? A következmény a bizalmatlanság és a gyűlölködés lesz, miért csodálkozol, hogy háborúktól hangos a világ? Nem az én igémmel, szerető szavammal kelsz és fekszel nap, mint nap őszintén megszívlelve azt? Az emberi megoldásokra építesz inkább? Miért csodálkozol akkor, ha gödörben vagy, hogy megfáradtál, hogy egyre inkább úgy érzed, hogy reped és törik a hited?  
Isten ezeket nem büntetésül adja testvérek, mindössze hagyja, hogy utolérjenek a tetteid, a szavaid, a mulasztásaid következményei… És utol is érnek, ha nem kéred és nem fogadod el, hogy egyedül az Úrnál van a megoldás, a szabadítás, a kegyelem.  
Én végül nem küzdöttem a karnisokkal az összeesésig, vagy a fúróm tönkretételéig. Segítséget kértem, és kaptam is megfelelő eszközt és útmutatást. És végül a függöny szép rendben a helyére kerülhetett.  
Ez az üzenet ma számodra is. Isten megoldása, az Ő fúrója jobb, mint a tiéd. Az keresztül fog vinni a nehézségen.   
Kérd őt, olyan egyszerűen, ahogyan a vámszedő is kérte: *„Istenem, légy irgalmas nekem, bűnösnek!”*. Ma úgy szólítottam meg a Gyülekezetet: „Isten igéjére szoruló Gyülekezet!”. Ez nem feddés testvérek, hogy túl keveset olvassátok a Bibliát, vagy keveset imádkoztok. Ez egy bíztatás akar lenni! Mert valóban hiszem, hogy semmi egyébre nem szorul rá igazán egyikünk sem, minthogy az Úr igéjének, a teljes szeretet kegyelmének a közelébe legyünk és onnan táplálkozzunk. Ez az az eszköz, ami napról a kezünkben, a szívünkben kell, hogy legyen, mert ez fog egyénként és gyülekezetként is épülést és minden értelmet meghaladó békességet hozni az életünkbe! Ámen